Gamburg Trampni sovuq qarshi oldi
Prezident Germaniyada o'tayotgan Katta Yigirmalik sammitiga yetib borgan kun, anjumanga mezbon shaharda to'polonlar avj oldi.
Gamburgdagi manzara Polshadagidan ancha farqli edi. Katta Yigirmalik sammitini to'xtatish ahdida qat'iy minglab namoyishchilar ko'chalarni to'ldirgan. Politsiya ularni suv va to'qmoq bilan haydab solayapti. Namoyishchilar mana bir necha kundirki Amerika rahbarini poylayapti. Gamburg tarixan so'lchi, kapitalistlarga qarshi, proteksionizmga qarshi kayfiyati bilan mashhur. Kansler Angela Merkel shaharni bejiz mezbon sifatida tanlamadi. "Ko'p tomonlama munosabatlarni mustahkamlashimiz, jamiyatda bag'rikenglik, erkin savdoni targ'ib qilishimiz kerak", - deydi Merkel. Tramp avvalroq Germaniya eksporti qiymati importi bilan qiyoslaganda o'ta oshib ketganini tanqid qilgan. Germaniya tashqi ishlar vaziri nazarida AQSh rahbarining so'zlari ikki davlat o'rtasida savdo urushiga turtki berishi hech gapmas. Tramp Gamburgda bu orada Shimoliy Koreya yadro dasturini, Xitoy po'lat importiga tariflarni oshirish va shu bilan Amerika po'lat sanoatini quvvatlash masalasini ko'taradi. Yirik iqtisodlar rahbarlari bilan birga Germaniyada minglab aksil-kapitalist kuchlar jamul-jam bo'lgan. Politsiya g'alayonlarga tayyor turib, yuzlab qo'lbola qurol-aslahalarni musodara qilgan.